2. ปัจจัยความเสี่ยง

  2.1 ความเสี่ยงทางด้านการเงิน

  บริษัทฯ มีความเสี่ยงอันเกี่ยวเนื่องกับการเปลี่ยนแปลงของอัตราดอกเบี้ย
  และความผันผวนของอัตราแลกเปลี่ยน
  การเปลี่ยนแปลงของอัตราดอกเบี้ยมีผลกระทบต่อผลการดำเนินงานและกระแสเงินสดของบริษัทฯ
  เนื่องจากเงินกู้เป็นแหล่งเงินทุนที่สำคัญแหล่งหนึ่งของบริษัทฯ โดยบริษัทฯ
  ได้ปรับนโยบายในการบริหารความเสี่ยงด้วยการขอสินเชื่อโครงการ (Project Finance)
  เพื่อมาใช้ในการขยายงานของบริษัทฯ และบริษัทย่อย จึงทำให้บริษัทฯ
  สามารถบริหารกระแสเงินสดที่ได้จากการดำเนินงานให้สอดคล้องกับแผนการใช้เงินได้ดียิ่งขึ้น
  และรักษาระดับโครงสร้างเงินทุนให้เหมาะสมกับกระแสเงินสดจากการดำเนินงาน

  นอกจากนี้ บริษัทฯ ยังมีความเสี่ยงด้านอัตราแลกเปลี่ยน จากการที่บริษัทฯ
  ส่งออกสินค้าจำนวนหนึ่งไปขายยังต่างประเทศ บริษัทฯ
  จึงได้ทำสัญญาป้องกันความเสี่ยงไว้บางส่วน เนื่องจากมูลค่าการส่งออกยังอยู่ในระดับที่ไม่สูงนัก

  2.2 การขาดแคลนแรงงาน

  เนื่องจากลักษณะขั้นตอนการผลิตของบริษัทฯ ยังต้องอาศัยแรงงานเป็นจำนวนมาก
  ในการแปรรูปวัตถุดิบ
  แรงงานในท้องถิ่นและความเชี่ยวชาญจึงเป็นส่วนประกอบสำคัญในการดำเนินการผลิต ซึ่งบริษัทฯ
  มีนโยบายในการสร้างแรงจูงใจในด้านต่างๆ เช่น ค่าแรง สวัสดิการ ผลตอบแทนอื่นๆ
  อยู่ตลอดเวลา นอกจากนี้บริษัทฯ ยังเน้นให้มีการฝึกฝน
  และการอบรมให้ความรู้ในกระบวนการผลิตทุกขั้นตอน อีกทั้งบริษัทฯ
  มีแผนการนำเครื่องจักรมาใช้แทนแรงงานคน ซึ่งในปี 2554 บริษัทฯ
  สามารถทยอยติดตั้งเครื่องจักรได้แล้วเสร็จบางส่วน บริษัทฯ
  คาดว่าเมื่อการติดตั้งเสร็จสมบูรณ์ในปี 2555 นี้
  จะทำให้ความต้องการใช้แรงงานลดลงประมาณร้อยละ 30

3.  ความผันผวนของต้นทุนการผลิต

  ต้นทุนการผลิตที่สำคัญคือวัตถุดิบและค่าแรง
  ความเสี่ยงด้านการผันผวนของราคาวัตถุดิบที่ใช้ในการผลิต
  โดยเฉพาะอย่างยิ่งราคาน้ำมันเชื้อเพลิงและอาหารสัตว์
  ภาวะราคาน้ำมันที่สูงขึ้นอย่างต่อเนื่องมีผลคุกคามต่อธุรกิจการเลี้ยงสุกร
  เนื่องจากพืชไร่ที่เป็นวัตถุดิบหลัก ได้ถูกแย่งซื้อไปผลิตเป็นเอทานอลเพื่อนำไปผสมกับน้ำมันเบนซิน
  ทำให้ต้นทุนอาหารสัตว์ได้ถีบตัวสูงขึ้นเป็นอย่างมาก รวมถึงต้นทุนค่าขนส่งที่เพิ่มสูงขึ้น
  เป็นปัจจัยให้ราคาเนื้อสุกรสูง
  ปัจจัยอื่นที่มีผลต่อการขึ้นลงของราคาเนื้อสุกรประกอบด้วยความต้องการบริโภคเนื้อสุกร
  ผลผลิตของฟาร์มผู้เลี้ยงสุกร ภาวะความแห้งแล้ง และโรคระบาดสัตว์
  นอกจากนี้อัตราค่าแรงขั้นต่ำที่ปรับเพิ่มสูงขึ้นและผลตอบแทนที่สูงขึ้นเพื่อเป็นแรงจูงใจเพื่อลดปัญหาการขาดแคลนแรงงาน
  ยังส่งผลโดยตรงต่อต้นทุนการผลิต ในกรณีที่บริษัทฯ
  ไม่สามารถปรับราคาขายสินค้าให้ขึ้นไปตามอัตราต้นทุนที่เพิ่มสูงขึ้นได้นั้น
  จะส่งผลให้ความสามารถในการทำกำไรของบริษัทฯ ลดลง

  ในช่วงที่ต้นทุนการผลิตมีความผันผวนสูง บริษัทฯ
  ได้มีการรับมือโดยการบริหารงานให้มีประสิทธิภาพมากยิ่งขึ้นเพื่อลดต้นทุน
  รวมไปถึงการบริหารจัดการสินค้าคงคลัง
  และการวางแผนในระยะยาวในการเพิ่มประสิทธิภาพการผลิตโดยการนำเครื่องจักรมาใช้ในการผลิตให้มากยิ่งขึ้น
  นอกจากนี้บริษัทฯ มีแผนที่จะนำที่ดินที่ยังมิได้พัฒนามาทำการเพาะปลูกพืชเกษตร เช่น มันสำปะหลัง
  พริก ถั่วฝักยาว มะละกอ และกล้วย เป็นต้น ผลผลิตส่วนหนึ่งสามารถนำมาใช้เป็นอาหารสัตว์
  หรือวัตถุดิบสำหรับการประกอบอาหารของบริษัทในเครือได้

4.  โรคระบาดในสุกร

  การทำฟาร์มสุกร เป็นอีกธุรกิจหนึ่งของกลุ่มบริษัท
  เพื่อสนับสนุนให้การผลิตผลิตภัณฑ์จากเนื้อสุกรสามารถดำเนินการผลิตได้อย่างต่อเนื่องและมีประสิทธิภาพ
  ดังนั้นโรคระบาดในสุกรจึงส่งผลกระทบโดยตรงต่อรายได้จากการทำฟาร์ม ราคาวัตถุดิบ
  และยังอาจส่งผลกระทบต่อความเชื่อมั่นของผู้บริโภคในด้านความปลอดภัยของอาหาร

บริษัทฯ ได้มีการค้นคว้าพัฒนาระบบการจัดการฟาร์ม ระบบสุขาภิบาล
และระบบการควบคุมคุณภาพการผลิตอย่างเข้มงวด
เพื่อลดปัญหาโรคระบาดในฟาร์มและเพื่อสร้างความมั่นใจในความปลอดภัยของสินค้าให้กับผู้บริโภค
ในด้านทำเลที่ตั้งของฟาร์มสุกรของบริษัทฯ
มีภูเขาล้อมรอบอยู่เสมือนเป็นแนวกำแพงที่สะกัดกั้นโรคระบาดจากฟาร์มอื่นแพร่ระบาดมาสู่ฟาร์มของบริษัทฯ
ได้ยากขึ้น

5.  การพึ่งพิงผู้จัดจำหน่าย

  สินค้าของกลุ่มบริษัทส่วนใหญ่มากกว่าร้อยละ 80
  พึ่งพาการจัดจำหน่ายผ่านห้างค้าปลีกขนาดใหญ่ซึ่งมีอำนาจต่อรองสูง
  หากห้างค้าปลีกเหล่านั้นปฎิเสธการนำผลิตภัณฑ์ของบริษัทฯ วางจำหน่าย
  อาจส่งผลกระทบต่อยอดขายของบริษัทฯ ได้

  อย่างไรก็ตามสินค้าของกลุ่มบริษัทได้รับความนิยมสูง และมีกลุ่มผู้บริโภคประจำเป็นจำนวนมาก
  ซึ่งสร้างยอดขายให้กับผู้จัดจำหน่ายได้เป็นอย่างดี ดังนั้นบริษัทฯ
  จึงมีอำนาจต่อรองในการขายสินค้าสูงเช่นกัน นอกจากนี้บริษัทฯ
  ยังได้ขยายธุรกิจร้านอาหารเพิ่มขึ้น เพื่อเป็นแหล่งรายได้ใหม่อีกทางหนึ่ง
  และเป็นช่องทางให้บริษัทฯ สามารถกระจายสินค้าของบริษัทฯ ไปสู่ผู้บริโภคได้โดยตรงด้วย

6.  ความเสี่ยงจากการที่ผู้ถือหุ้นรายใหญ่สามารถควบคุมมติที่ประชุมผู้ถือหุ้นและมีอำนาจในการบริหารบริษัทฯ

  ครอบครัวรุจิราโสภณ ซึ่งเป็นผู้ถือหุ้นใหญ่ของบริษัทฯ ถือหุ้นคิดเป็นร้อยละ 57.25
  ของทุนที่ออกจำหน่ายและชำระแล้วทั้งหมดของบริษัทฯ ส่งผลให้ครอบครัวรุจิราโสภณ
  สามารถเข้ามามีอำนาจในการบริหารจัดการบริษัทฯ
  ตลอดจนแต่งตั้งตัวแทนเข้ามาเป็นกรรมการของบริษัทฯ
  รวมถึงสามารถที่จะรวบรวมเสียงส่วนใหญ่ในการลงมติของที่ประชุมผู้ถือหุ้นในเรื่องต่างๆ
  ที่ต้องได้รับเสียงข้างมากของจำนวนเสียงทั้งหมดของผู้ถือหุ้นที่มาประชุมและมีสิทธิออกเสียงลงคะแนนได้
  แต่อย่างไรก็ตามครอบครัวรุจิราโสภณ ไม่มีสิทธิออกเสียงลงคะแนนในวาระที่ตนเป็นผู้มีส่วนได้เสีย
  และเพื่อให้การบริหารงานและดำเนินงานเป็นไปอย่างโปร่งใสตรวจสอบได้และมีการถ่วงดุล
  บริษัทฯ
  จึงได้แต่งตั้งบุคคลภายนอกเป็นกรรมการอิสระและคณะกรรมการตรวจสอบเพื่อเข้ามากำกับดูแล
  ซึ่งเป็นไปตามหลักการกำกับดูแลกิจการที่ดี ตามแนวทางของตลาดหลักทรัพย์แห่งประเทศไทย